《曹继善安雅斋》
元代·黄玠

山行常蹇蹇，水行夷且宛。轻舟逐流水，晨色犹漫漶。

雅道乐安恬，幽人有园馆。竹素纷委积，轩楹飒闲远。

微官厌卑渫，馀日甘冗散。衣食岂馀饶，菅麻与蒲𢑆。

生儿似江革，辞气尤愿款。清吟楷法书，作字特遒婉。

嘅彼云海禽，毛羽何丰满。去去迷所休，恒忧百年短。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。